
Prefaco 
Ido ed erotikismo 
Abelardo Moro 


La nuna libro konsistas ek kin erotika rakonti. La quar 
unesma skriptesis dal autoro en Esperanto, multa yari ante nun, 
e hike aparas Ido-tradukita — e pasable adaptita, precipue la 
triesma — da il ipsa. La kinesma rakonto, la maxim ampla (kun 
granda disto) ed anke la maxim explicita e la minim 
metaforoza, kompozesis direte en Ido, specale por ica 
kolekturo. 

Singla rakonto traktas partikulara temo, quan reflektas la 
rispektiva titulo: “La kornizero” (pri amorala nefideleso), “La 
deflorero” (pri desvirgigo), “La melkero” (pri masturbado), 
“La vuayero” (pri vuayerismo) e “La putanero” (pri 
prostitucado). En la texti plur-foye deskriptesas — mem sat 
detaloze en la lasta rakonto — koitado, sempre heterosexuala e 
sen implementi, kun ofte sen-eufemisma selekto di vorti, kelka- 
foye obcena. Tamen semblas a me ke l'autoro, intence o ne, 
sucesis mantenar su cis la limiti di senbrida pornografio. Pluse, 
ne nur volupto e sexuagado populizas la rakonti. Ibe pleas 
rolon anke plur-sorta sentimenti: amikeso, afeciono, amoro, 


tenereso, suciemeso. 


Ka nia samideani bone aceptos la rakonti e la temi? Ka li 
esas pronta apreciar e digestar tala literaturaji? Me apene savas 
lo. Kande, pos lektir la texti prefaco-skope, me video-konferis 
kun l'autoro de Montevideo ad Espinho, me questionis il kad il 
ne timas subisor intelektal ostracismo pro ica publikiguro. Il 
respondis ke en omna developita lingui existas erotika poemi, 
rakonti e mem romani. Il dicis pluse ke, se tala lingui darfas, 
anke Ido darfas. “Anke lu darfas!”, il tale finis, kun lauta 
emfazo, sua rezono justifika. 

Ka vere ica rakonti, quale l'autoro dicas en un de li, 
“redigus nia pioniri”? Nu, on savas ke Ido kreesis kom linguo 
por skopi tre partikulara. Louis Couturat ya skribis en 1907: 
“La L.I. devos povar esar utila: unesme, ad omna-sorta 
ciencozi, vorto per qua on aludas filozofi, yuristi, mediki, 
injeniori, historiisti, eruditi, rezume, omna homi instruktita; 
duesme, ad industriisti e komercisti; triesme, a voyajeri e 
turisti.” ! Do, nula menciono pri artisti e literaturisti! Pose, 
fortunoze, la precipua kunautoro di Ido montris su plu tolerema 
relate literaturo, ecepte poezio, ma erotikismo, evidente, 
sempre esis tabuo dum la fondala epoko di Ido e dum la posa 


yardeki, til recente. 


! Pour la langue internationale. Coulommiers: Imprimerie Paul 
Brodard, 1907, p. 5. 


En 1913 aparis, en la precipua Ido-organo, artiklo sub la 
titulo “Konkurso di bela manui”,? tradukita da A. Richard ek 
Le Matin (13 nov. 1911). Ol koncernis “konciencoza studio pri 
la manui di la personi dil bela sexuo”, skriptita da “S-ino 
Sjebinov” ed aparinta originale en Novoie Obosreinje de Kiev. 
Nu, l'autoro interkomparis la manui di mulieri de sis landi e 
konkluzis ke la maxim bela manui apartenas a Chinianini, kun 
fingri tenua, “nule nodoza, de veluratra dolceso e sen moleso”, 
kontre ke, exemple, Italianini havas mikra manui, di qui la 
fingri “tro ofte exploras la naztrui”. Kontraste, la manui di 
Hispanini “havas klasika beleso” e “sempre infinita gracio” e 
lia movado “precipue esas nekomparebla”. El dicas mem, kun 
videbla entuziasmo, ke “Nur la Hispanino savas digne uzar sua 
manui!” 

Tale, tote serafale, nia samideani delektis su publike pri la 
“bela sexuo” en 1913, quankam ja en 1907 aparabis, en Paris, 
Les Onze Mille Verges (“La dek-e-una-mil virgini”), 
pornografiala romano da Guillaume Apollinaire (1880-1918), 
Franca poeto, dramatifisto, rakontisto, romanisto ed artala 
kritikisto, en qua ilca exploras omna aspekti di sexualeso: 


masturbado, grupala sexuago, lesbianeso, geyeso ed anke 


2 Progreso, n-ro 59, januaro 1913, p. 716-717. 

sadismo, masokismo ed orea pluvo, inter altra perversaji ne 
enumerinda hike. 

La panoramo ne multe chanjis en la posa yardeko. 
Exemple, en 1929, en sua cetere belega poemo “Al Modern 
Yunino”,” Tom Sweetlove, joyante pri la “kandid okuli” di sua 
muzo ed anke pri elua “kolo quale fort, gracila turmo” e la “larj 


bon-forma shultri ne tro penta”, audacas pose laudar: 


“[...] la modo 
Qua nun permisas dekolturo tanta 
Ke fortigesas tua dolc pektoro 
Sur qua la silka veston saliigas 


Rozee-pintizit jemel-monteti.” 
Il joyas anke ke elua jupi: 
“Ne plus balayas la stradala fango, 


Ma nun expozas bela kalzi silka 


Sol velizuro di la gambi bel.”... 


3 En: Probo-flugi sur Pegazo. Poemi en Ido da Tom Sweetlove. 
Southend-on-Sea: 1929, p. 10-12. 


Ed il quik explikas, por ke on ne misinterpretez il: 


“Yes, gambi! mem la prudi ne plus dicas 


Ke siorini havas nula gambi;”... 


Tamen ne haltas hike la poeto. “Lua” yunino esas en plajo 


e volas balnar su en la maro. Il atencas, observas e komentas: 


“E pluse, kande an la maro-bordo 
Tu kuras vers la aqui ondifanta, 
On vidas ita membri nudigit: 

E, pro ke portas tu balnal kostumo 
Senjupa, simpla, quale la viral, 
On vidas anke (dankas me la dei!) 
La bel konturo di la kruri ferm 
Ed omna dolc rondaji di la korpo.” 


On remarkez ke il prude dicas “On vidas”, ne “Me 
vidas”... Do la “bel konturo di la kruri ferm” esis la maxim alta 
grado en la audaco-skalo di lora poeti! 

La Ido-movado mustis vartar til duesma duimo dil 90a 
yari dil pasinta yarcento por lektar plu audacoza texti en la 


cirkonspekta Linguo Internaciona di la Delegitaro. Advere, en 


1996, Hans Suifbergen, de Amsterdam, enmondigis la unesma 
numero di La Kordiego Geyal, Letro di novaji por geyi e 
lesbiani tra la tota mondo“ ed, en la sequanta yaro, il publikigis 
Parolacho!,” la unesma Ido-dicionarieto kontenanta obcena 
vorti ed altra termini relatanta lo sexuala, olqua montresis 
epokifanta e voyo-montranta. 

Precize en ta periodalo aparis la unesma erotika rakonti en 
Ido, exemple Elevatoro (n-ro 8/2, 1998), pri relato inter 
lesbiani, da Majo van Ryckeghem (ek la libro Glijboekje, 
“Glit-libro”, 1995), quan Stuifbergen tradukis del 
Nederlandana, e Busho-ligo (n-ro 11/1-1999), pri relato inter 
geyi, da F. Valentine Hooven III (ek antologio publikigita en 
1993), quan il tradukis del Angla, ambi kun explicita sexuago- 
ceni. 

Tamen, malgre ta inicio dal Nederlandana entraprezemo, 
ne multo chanjis en la Ido-panoramo. En 2002, en sua poemo 
Mami, Vautoro dil nuna tomo, pos deskriptir areoli kom 
“lekinda pastureyi brunatra”, rekursis a metaforo-festino por 


aludar la mami e la vulvo di sua okazionala muzo: 


4 Ica tri-monata “letro” duris de 1996 til 2001, kande ol divenis La 
Kordiego, revuo pri “politiko, kulturo e socio”. 

5 vd. [1] en la bibliografio. 

6 En: Dazlo. Originala poemaro en Ido. Kun prefaco da Nuno 
Lemos. Lisboa: Editerio Sudo, 2002. p. 15. 

“Nun, 
Kande tua kolini kambras la kamizo 
Ed atraktas avida regardi, 
Me previdas la duro dil kresko, 
E [imagino esbosas 
Adulta monti qui baloteas 


Dum la spasmi dil prato suba.” 


Balde, em 2005, aparis Skandalo en Roseringen, originala 
novelo da G. T. Romanin (alias, Jean Martignon),” en qua 
mencionesas (ma ne deskriptesas!) virala intermasturbo en 
latrino. Ol esas, segun quante me savas, la unesma tala 
audacajo en originala Ido-verko, preske 100 yari pos la Ido- 
nasko. 

Du yari pose, precize lor la centesma aniversario di Ido, 
aparis Narkotanti, la unesma vera Ido-romano originala, dal 
Arjentiniano Eduardo Rodi, pos ilua unesma probo en 2005, 
per La sucedanto (2005). Esas interesiva e signifikoza ke 
Pautoro, en sua introdukto (quan il nomizis “Averti 


prelektenda”), sentis kom necesa explikar e justifikar ke: 


7 vd. [4] en la bibliografio. 
8 vd. [5] en la bibliografio. 

“Koncerne sexuo, altra temo mondale konfliktala, me 
volas certigar a la lekteri ke “Narkotanti” esas tre for esar texto 
pornografiala, o mem apene erotika. Ne pro ke me subprizus 
tala literaturo, ma simple pro ke to ne esas tala. Cetere, me ne 


mem savus quale skribar tala kozo.” (p. 5) 


Do, nula pornografio, o mem erotikismo, che Rodi! 
Tamen Robert Pontnau, konocata Franca Idisto ed admirinda 
poligloto, ne havis tanta skrupuli. En 2011, il ya tradukis del 
Italiana ed editis la unesma (e til nun sola) desegnita rakonto 
pornografiala en Ido,? qua tale divenis linguo adulta e moderna. 

Anke en la verki da Partaka tempope aparas kelka epizodi 
— o nur detali — plu “audacoza”, ma sempre diskrete e per 
vortizo negrosiera, kelka-foye mem inventema ed amuziva. 
Exemple, en sua naraco “La nuda belino”, skriptita en 2005, 
ma enlibre publikigita erste en 2012,” il parolas pri amikino di 
sua spozino qua, en plajeto, nudeskas koram li amba e qua, pro 
havar “bela e povoza sedo”, ofras ad il raportinda 


“spektakulo”... 


? La lupanaro, pornografiala historio pri lupanaro lor la fashismo 
en Italia, tradukita del Italiana da Robert Pontnau. Castelmaurou 
2011: IPSA 55 p. 

10 En Posta Mundi, n-ro 18, julio 2012, p. 7. 

En posa verko, la konocata Valenciana idisto, rakontante 
pri paro de servistini qui, dum tota-monata absenteso di sua 
avara mastri, havis heme nula altra nutrivo kam rizo, sucesas, 
per triopla metaforo, diskrete mencionar felacio, peniso e 


spermo. Yen la finala parto dil amuziva epizodo: 


“La servistini transiras l'unesma semano senprobleme: 
rizo. La servistini transiras la duesma semano preske 
senprobleme: rizo. 

Tamen, dum la triesma semano, la hungroza servistini 
komencas observar la papagayo kun aparta intereso, ed un de li 
dicas al altra: 

“Ni povus sakrifikar la papagayo e manjar rizo kun karno.” 

E la papagayulo, ofensita, respondas de sua kajo: 


“Vi sugez “ol” a me, e vi manjez rizo kun lakto, ve! ” !! 


En 2020, fruktoza yaro en la Ido-literaturo,'” aparis 
unesma-foye, sur la sakra pagini dil prestijoza revuo fondita da 
Couturat en 1908 e konsakrata “a la propago, a la libera diskuto 
ed a la konstanta perfektigo di la Linguo Internaciona”, 


explicita deskripto (quankam nedetaloza e sen obcena vorti) di 


!! Partaka, Espritaji, 2017, p. 24 (vd. [9] en la bibliografio.) 
12 vd. https://labluaplumo.blogspot.com/2021/ 

sexuago. Koncernesas tradukuro di kelka chapitri ek Los 
autonautas de la cosmopista (1982), da Julio Florencio 
Cortázar (1914-1984), romanisto, rakontisto, esayisto e 
tradukisto Arjentiniana kun Franca civitaneso e da ilua spozino 
Carol Dunlop (1946-1982), Kanadana skriptisto, tradukisto, 
aktivisto e fotografisto, en qua li naracas sua voyajo per reda 
Volkswagen Combi de Paris a Marseille dum 33 dii. En la 
mencionita epizodo,“ la spozi arivas a motelo, ube pose, dum 
ke Carol, tre fatigita, dormas en apuda chambro, Julio koitas 
kulieratre kun la blonda aceptistino, di qua la spozulo, arivonte 
erste plu tarde al establisuro, esas absenta... 

Laste, ma ne balaste, en 2021, aparis La Profeto de 
Pedras, romano dal Braziliana Esperanto-skriptero (Gersi 
Alfredo Bays,'* Ido-tradukita da Goncalo Neves, en qua pleas 
rolon i.a. Judo plur-amoroza e sacerdoto luxurioza. En ol ne 
mankas, en plura chapitri, deskripto, kelka-foye detaloza (per 
vorti certe ne pruda), di audacaji sexual, mem “tria menajo” en 
la naturo. 


Nun la lora tradukinto quaze klamas: “Anke me darfas!”... 


B “L’autonauti di la kosmovoyo. Voyajo sentempa Paris-Marseille”, 
da Julio Cortazar e Carol Dunlop. Tradukita de Nederlandana 
versiono da H. Stuifbergen. Progreso, n-ro 376, mayo-agosto 
2020, p. 24-32. 

14 vd. [12] en la bibliografio. 

La kornizero 


Stewardini sempre havas dolca voco. Anke ca-foye. 
El jus anuncis la decenso. Fernando extingas la sigareto, 
regardas tra la luko e vidas infre formi Liliputana. En lua 
kapo zumas pensi. Retrovenar al nesto es agreabla. La 
kontoro, kolegaro, taski urjanta, omno sukusas l'existo di 
ni simpla, nuda, vakua. Libido velkas en vivo solitara ed 
inerta. Mankas komuneso, vervo. Lor voyaji profesional, 
solitareso tormentas e depresas. Ca-foye tamen la afero 
rapide finis. Fernando joyas pro retroveno plu frua. Lua 
kalendario di aferisto projetis du monati, ma il solvis 
omno dum sis semani. 

Qua nesto? Eugenia e Helena. Bipola peno. Du 
mulieri qui facinas il. Ilua vivo driftas quale iono inter 
anodo e katodo, segun kapricoza charji. Eugenia, 
konfidencario, amiko, konsolacema, amoroza ed 
amorinda, sexuale milda ed obediema. Helena, gaya e 
kapricoza, pasiono, volkano, volupto, sencesa fonto di 


Joki, petuli e droleso. Ja de tri yari il sufras pro la plezuri 

di tala pendul-iro. De Eugenia, qua ne savas pri Helena, 
vers Helena, qua nule audis pri Eugenia. Skizofrenio qua 
distiras e foligas. Seduktero sen modero, galanto kun 
blanka ganto. 

Pri sua retroveno plu frua Fernando ne avertabis la 
homini. Nek, nek. Il volis surprizar li amba. Qua esos 
l'unesma? Kad il nun krozez l’aqui kalma di Eugenia? O 
kad il preferez bordear vers la torento di Helena? La rul- 
tapiso komencas ronronar. Yen mea valizo! Helena prizos 
la donacaji. Anke Eugenia. Quanta kloki? Hm! 

Quala hasto, la vivo di aferisto. Omna-sorta taski ed 
obligi tempivora. Qual bagateli! Altre ca-die. Tempo por 
sidar heme, repastar kune. Mem promenar sur trotuaro por 
digestar lo manjita. E klozar la jorno en cinemo, manuo en 
manuo, quale olim. Ha, Helena, de longe-longe ni ne iras al 
cinemo. Nek promenas. Nek babilas trans mikraji, bagateli 
e shabloni. Nek... diablo, nur la korpi kune juis, sempre 
glata... 

Fernando impetuas adsur la perono, haste turnas la 
klefo. Kruco! Quo? Stranjer vestono pendas ibe. Il palpas 


ed exploras la stofo. Quadrati blanka, nigra, griza, 

gilochuro qua frapas la pupili. L’orea metala butoni, dika, 
cintilifas. Lua fingri tushas singla. Lente. Li havas nigra 
strii qui forte kontrastas. Lua ungli gratas ici quale plektro 
e produktas soni agacanta. Mankas un butono sur la rango. 
Sur olua plaso, dina filo-stumpo salias. Lacero di vesto 
simbolizanta lacero di kordio e paniko di mento. Fernando 
pazas tra la vestibulo ed acensas l'eskalero. Lore lua oreli 
perceptas mujo. Lua korpo rigide haltas dum instanto, e 
frosto invadas la veini. Plusa mujo. E stridanta krieti. 
Spricas brami ed anheli. Vortico cerebral komandas lua 
pazi plusa, quale roboto til la fonto di ca soni. 

Il rikonocas sua chambro lore. Fremisas 1° Adam- 
pomo, dum ke kreskas e lauteskas la ululi, kun toni e 
nuanci di spasmi intermitanta. La pordo beas kelke. Lua 
pupili fulguras, audacas enregardar. Ibe sonas koncerto, 
qua flogas il per arii di volupto. Ta karno! Konocata! 
Tante konocata! Helena. Il oglas posturo di eskartata 
gambi, e ca-niche lekanta boko. Altru! En lua tereno! Ja 
vortico refluxas de la lito, ek elua boko, e Fernando 
hezitas, kad enkurar quik, ruinar la partio boxe, ka retretar 


kun despito ed ebulianta venjo-volo. 

Pos instanto Fernando ne plus surveyas ibe. Il venis 


al strado. Lua shui klakas sur la pavizuro. Il projetas 
reakto, pos batalio da heziti e konfuza pensi. Tala tempi es 
la maxim harda, kande on divenas perplexa pri la pen- 
valoro di lo facenda. Tandem il rezolvas direktar su vers la 


duesma nesto. 


17 


Baton sempre sequas nova bato. La nexta atingas il 
che Eugenia. Ca-foye el kondutas altre. Nula mielo en la 
voco. Nul ronrono di katino. El parolas longe. Kolde. 
Kompleta naraco detaloza. Okuli serena. Fernando, sur la 
kanapeo, glutas la pletorika frazi, rigide e stupore. Vivo 
jiras sencese. Surprizi vartas en obskur anguli. Fato 
kapriolas. Eugenia raportas trans la limiti di lo kredebla. 
Pos ilua departo, el hazarde konoceskis Helena. Ad el 
plezis ca muliero, afabla, konfidencema, qua lore, tamen, 
standis triste, pro komplikaji kontoral, e do bezonis helpo 
ed apogo. Eugenia e Helena rapide interamikeskis. Li 
amba provizore solesis, nam lia rispektiva parteneri 
voyajis. Pri l’absenti li babilis abundante, kambiis intimaji 
e sekretaji. Balde lia dialogo ne nur montris ke la karuli 
baptesis egale, ma anke suspektigis ke ta viri esas sozia od 
identa. En la dormo-chambro di Helena, en etajero, stacis 
fotografuro-kadro kun la portreto di Fernando. En la 
dormo-chambro di Eugenia ostentesis egala vizajo di sam- 
noma belulo. Kande eli exploris detali pri spoti e preferi 
sexual, ne plus esis posibla ne agnoskar la realajo. La 


Fernando di Helena havis la sama korpo kam la Fernando 

di Eugenia. Ili esis la sama viro, jurinta fideleso duople e 
do trahizinta duople. Kune e solidare eli povis digestar la 
shoko e rezolvis livar la trompero. La rupto esis plu facila 
por el, Eugenia, qua dume konoceskis Alfredo, charmozo 
decanta e sincera, intrinseke fidela, amorema e devota. 
Helena preferis restar sola e duris standar triste pro 
kontorala urjado. 

Fernando livas la kanapeo e, tranante la pedi, 
direktas su vers apuda konsolo. Lua manui serchas apogo 
sur la moblo, dum ke supera spegulo montras petreskinta 
mieno. Il sentas paralizo tra la korpo, dum ke la voco di 
Eugenia duras predikar: 

“Tu savas, Fernando... Fideleso sempre importis por 
me... Me ne povas imaginar relato sen fideleso... Tu 
trompis me... Tu esas nekuracebla mulierero. Nun me 
havas Alfredo. Il esas fidela e loyala..” 

Fernando duras regardar la spegulo, tacante, kun la 
dorso turnita ad el. Ilua manui tushas ulo sur la konsolo. 
Ulo harda e kolda. Metala. Il abasas la regardo. Yen 
butono. De vestono, segun semblo. Orea e granda. Dika, 


kun nigra strii qui forte kontrastas... 

La deflorero 


Omna yuni experiencas lo. Pos agreabla vakanco 
someral, an litoro od en kampeyo, aventuri richa ed 
impresi fresha, diskreta kisi an molio, sub vesperal 
marquizo ek astri komplica, yen itere skolo, doco- 
chambri, nigra tabeli hororinda, instruktisti, helpisti, 
lecioni, lerno-libri, savendaji, exameni, penado ed angoro. 

En la unesma jorno, la ne-evitebla rituo di 
rikomenco. An la pordo dil doco-chambro la docisto 
vartesas da lernantaro yune lauta, kurioza e judikema. Yen 
11! Yen el! Funde dil koridoro! Per ca klamo on anuncas la 
arivo dal instruktisto. Sequos tediva detali pri programo e 
lernendaji, exhorti e konsili. 

Ca-jorne tamen ne omno tedas o desplezas. Yen itere 
kompani e konocati de antea yari. Rimemori e joyo-klami. 
Vervoza raporti pri bunta experienci vakancal. Singla 
klaso ordinare ne multe chanjas kun la yaro-paso: nur 
mankas kelka kompani, qui fiaskis en la final exameno 


lasta-yara od ekmigris ad altra urbi, ed adjuntesis novici 

de altra skoli. La novicini, sentante forta asalto da avida 
pupili sur la pelo, pazetas de una latero ad altra, serchante 
kunviktimi por reciproka konsolaco. 

Ca unesma jorno partikulare plezas a Rikardo, 
yunulo vivaca, petulema e fanfaronera, a qua, on dicas, ne 
mankas experienco pri aventuri kun yunini. 

“Forsan vi ja saavas ke ca-yaare ni haavos 
introduukto a trigonomeetrio.” 

La oreli di Rikardo inerte glutas la expliko. La 
docistinon pri matematiko il konoceskis lasta-yare. Quik 
del komenco il abominis elua afektacado. E quante il 
iritesis da elua manio plulongigar la vokali! Tante plu 
komode do il examenis la pupitro-rangi serchante 
distrakteso inter belini. La peizajo ne multe modifikesis 
kun la paso dil lerno-yaro. Il ne quik remarkis la yunino en 
la apuda pupitro, nam ordinare on preferas regardar adfore 
por nutrar sua kuriozeso, ma venis anke elua foyo. 

Nova en la skolo, il supozis. Nigra lokli tilshultra. 
Vangi sun-brune brilanta. Labi artale taliita. kulminanta 
equilibro di dimensiono e gracio. Perceptinte elua portiko 


di sensualeso, il quik regardis adinfre, alonge konturi 

direte juebla sub tala vesti, transsezone dina. Elua jupo 
esis jeneroza pri karna trezori, quin ilua konkupicenso 
quik imaginis kom virga ed unika, sen-experienca e naiva, 
iniciinda e lerno-pronta. Ilua Adam-pomo nun kontrastis 
kun la stagnado dil pupili, ed en ilua boko ja aparis 
humidajo konsequanta de tala avideso. El ne povabus ne 
perceptar tala asiejo e turnis la regardo vers il, astonate, 
apene, timide, e redeskis. 

“Ka tu konocas ta belino?” 

“Alicia? Apene...” 

“Ma tu savas ya la nomo!” 

“Yen komenco! Me ne dormas, kara...” 

Karlo esis amiko di Rikardo ja de la primara skolo. 
Li kreskis kune, adolecis sam-vibre, gradope atingis 
preska apogeo di intimeso e kompliceso. Ta-stande on 
kunpartigas pensi, angori, pavori, joyi e, precipue, impresi 
pri amori e sexual experienci. 

Pri Alicia, la nova emo di Rikardo, Karlo ja esabis 
informata da Suzana, komuna amikino e kolego de plura 
yari. 


“Ka Suzana tamen konocas el?” 

“Ne direte. Eli esas vicini, habitas la sama edifico, tu 
savas, ta luxoza quartero trans la merkato. Kelke 
afektacema, ta yunini, tu savas...” 

Alicia okupis tri-chambra apartamento en la lasta 
etajo, ensemble kun olda onklino pavorinda, rigida-mora e 
bigota, celiba til la medulo, pri la evo di qua on ofte ma 
deskonkorde konjektis, ed ica parento impozis ad el 
ermitala existo, aceptis nula vizitanto ed akompanis el ad 
omna loko, por protektar e spionar el. Pri la genitori di 
Alicia cirkulis rumori en du direcioni. Segun l'uni, li ja 
mortis, e la orfino raptesis da ica velkanta muliero, qua — 
ve — esis la maxim proxima parento. Segun l'altri, li 
hastoze ekmigris a Brazilia pos la stato-stroko, konfidinte 
la infanto al onklino. 

La okuli di Rikardo forte cintilifis: 

“Ka tala? Bonege! Vivo monakal? Diablo! Tante plu 
kurioza ed avida! Tala yunini esas la maxim bona, me 
garantias a tu! Ja hodie me atakos... yes ya, dum la 
dejuno... 

Dum lerno-pauzo on mustis rapide insinuar kayeri e 


skribili en sua dorso-sako e galopar ad altra chambro. Ne 

abundis tempo por probar nova relati, ma Rikardo esis 
maxim experiencoza en ta domeno. Ja komence Alicia ne 
sparis rideti ed afablaji, quo semble justifikis ilua 
aplombo, quankam il mustis balde renuncar dejunala 
avanci... 

Dejuno-tempe e jorno-fine, en la chef-halo, la yuni, 
en ebulianta grupeti, friskis, babilis vivace e krietis. Sur la 
perono, quale sentinelo, sempre facionis rigida figuro. 
Alicia, vartate, venis ad angulo nevolunte, tranante la pedi. 
Rikardo amblis kun el, manuo en manuo. De ibe il povis 
neremarkate vid-atingar la bigotino. Elca impresis quale 
statuo granita. Elua korpo pretergenue kovresis da vasta 
surtuto extersezona, griza e kruda. Omna-die tala. Sama 
posturo e sama kovreso. Kustumale il ne pazis adavane. 
Uldie, tamen, il audacis, ankore ardoroza pro jusa kis- 
avalancho, ed adkuris renkontre, kande Alicia ja sizesis da 
ferma brakio dil onklino e tiresis vers la pordo. 

“Alicia!” 

La yunino turnis la kapo, pavoroze, e la onklino la 
tota korpo, bruske. Unesma-foye Rikardo povis perceptar 


detali sur la obskura figuro dil dueno. Krispa hararo 

klemata en grosa chiniono an la nuko, e tenua-mentona 
vizajeto mi-kovrata da enorma orel-binoklo dika-lensa. 
Transvitre il deskovris tensata pupili, qui fixa-regarde 
exploris il, de vertico til talono. Lore, konciante sua 
mispazo, il retroiris, expresinte sua amoro ad Alicia en 
Klingon, linguo qua lore pleis rolo di sekreta kodexo inter 
yuni: 

“gamusSHa”!” 

Ta-jorne Alicia aceptis kun shultro-levo la kustumala 
prediko pri la vicii e danjerozeso di yunuli. La onklino 
efikis ne exhorte, ma nur obstrukte, nam ne plus esis 
posibla rendevuar exter la skolo nek babilar telefone sen 
elua surveyo. Rikardo ne povis tolerar tala tormento. Ilua 
amoro ja transkreskis la limito di senbrida deziro. Il 
explorabis mil-foye la korpo di Alicia en sua voluptoza 
imagino. E se adminime Karlo cesus mokar il per 
sarkasma komenti pri ilua famo di deflorero! 

Lore Rikardo ed Alicia decidis ekirar la skolo jovdie 
e rendevuar che el, nam singla-jovdie la onklino vehis per 
autobuso a fora quartero por asistar kunveno di bon- 


facanta societo, e che il ne esis posibla, pro ilua patro, qua 

dum la tota jorno laboris kom shuisto en la ter-etajo di lia 
habiteyo. Segun sua interkonsento, la amoranti livez 
separite la liceo e sama-stande insinuez su en elua edifico, 
por ne suspektigar la menajestro e la vicini. El kom 
unesma, il pos fasko de minuti. 

Veninte al chef-pordo, Rikardo sentis preliminara 
saporo di finala vinko. Ilua veini priklis. La pektoro 
fremisis augurante balda paroxismo. L”acensilo rotolis tra 
la shakto, aceleris la priklado, komplice preparis la 
prodajo. En la lasta etajo, il fingro-presis butono. La dom- 
pordo apertesis da femina figuro apene rikonocebla. 

Rikardo balbutas: 

“Me... pardonez, me... me serchas Alicia... me... el... 
kad el...? 

Opozite stacas la onklino. Sen surtuto. Sen binoklo. 
Sen chiniono. La hararo pendas libere, sovaje. Tra la tafto 
dil bluzo transparas bufanta karni konatra, areola brunaji e 
pletorika mamili. Nula mamiero. La diafana rozea muslino 
dil jupo til-maleola ne celas la konturi dil hanchi e kruri. 
Elua okuli cintilifas pro deziro. La labii, skarlata, invitas: 


“Alicia ne esas heme, ma tu darfas enirar...” 

“Ma... me... el... nu... no... ne... me... nam...” 

“Venez!” 

El sizas ilua brakio, entiras il, jeto-klozas la pordo, 
renversas il adsur la tapiso, asaltas ilua butoni e zipo, 
avide, fole, kisas, lekas, sugas, skrachas, mordas, kavalkas 
e baskulas quale pistono, itere ed itere, frenezie, kalenture, 
stridas, krias, anhelas e snortas, saciante la libido tro longe 
retenata, borde di mentala krevo pro erupto tante bruska 
pos drastika fasto. 

En la suba etajo, sur larja duopla lito, jacas yuna 
korpi sudoroza e fatigita, ma kontenta pro itera descharjo 
dil dezir-baterio. Karlo susuras aden la orelo di Alicia: 

“Me esas kurioza savar ka tua onklino sucesis...” 

“Quo? Iniciar il?... Ne dubitez! El esas vampiro! Ne 
existas plu luxurioza muliero! Kande el selektas 
viktimo...” 

“Ma el longe mustis hungrar, ka ne?...” 

“Nu, tu savas, el de longe havas ta manio futuar nur 


virga yunuli, sempre plu desfacile trovebla...” 

La melkero 


Tu skriptas rakonto. Tua tabuli ostentas ensemblo de 
tomi, literatural, lexika, saja e lejera, epidermal e 
profunda, vortoza e lakonika. Sur la skribo-tablo jacas tua 
Dyer, kun multa e bona exempli ed expliki ek Progreso, 
detaloza, fidinda, abundante notizita per tua inko e la 
grafito di tua desquieta krayono. Tu foliumas itere ed 
itere, konsultas, ma ol tacas, timida, povra ca-domene. 

Tu skriptas rakonto. On propozis temo nek chasta 
nek kandida. Kontree, en ol ne mankas pipro e papriko. 
Tua Dyer, ca-terene, esas nabobo blazata da erudo e 
logiko. Linguo Internaciona di la Delegitaro. Certe apta 
por cienco, filozofio, teologio e similaji. Kad anke por 
spicoza rakonti? Tu volas kredar lo! Tu intencas mem 
pruvar lo! Lo erotika havas altra legi e formuli kam 
matematiko e fiziko. 

Anke tua Pesch, harde e blue bindita, ne helpas. 
Nura defini, ofte sika e senkarna, sen exempli. Tua 


Beaufront/Couturat, dika tomo, esas trezoro di bona 

traduk-arto, ma anke ol ne utilesas ca-fake. Fortunoze tua 
biblioteko ofras anke Parolacho!, quan Stuifbergen 
audacis lansar en 1997, en la sama yaro kande tu 
konoceskis ca linguo tante kalumniata, qua quik facinis tu. 
Dina broshuro, qua tamen multe helpas por expresar lo 
sexuala en Ido. Ol kontenas vorti qui redigus nia pioniri, 
ma qui, pro bona selekteso, rapide radikifis e nun helpas ni 
expresar ni min anjelatre o ciencoze kam olim. Tamen 
anke pri la specala temo di tua rakonto ol ne helpas... 

Ve, masturbar odoras kolde ed inerte, ekvokas 
atmosfero di kliniko, impresas quale vorto di experto, 
mediko e doktoro. No, ne apta! Ed onaniar? Ol sonas pie 
e prude, duktas a biblo ed enciklopedio. No, anke ne apta! 
E melkar? Ol plezas, ne agacas, ne incitas, ne repugnas, 
impresas milde, quale eufemismo di skipteri sucioza pri la 
oreli di sua lekteri. Tamen, ne amen! Ol ne suficas. Altra 
vorto es necesa. Plu forta, ne serafala, ne ekvokanta la 
humideso di bovin-mamili e la odoro di forejo. 

Tu skriptas rakonto. Tu mustas glinar, cherpar, koliar 
e pruntar. Yen ica, ita, altra e plusa. Evoza lingui, qui ne 


indijas abundo ed eceso, variado e bunteso, celita gemi, 

deskovrota perli, latenta richaji, niveli e strati, potenciali e 
rezidui. Ca-lingue tamen nur rigoro, reguli sequenda sen 
eskarto, logiko preponderanta, limitizita fonti, afixal 
festino, dominaco da ordino, precizeso, exakteso. Idiomo 
en manoti. Ed on komendas verko pri propra juo! En Ido! 
E tu aceptas la defio! Naivo! 

Do tu serchas en lexiki e dicionarii, tu lektas, 
analizas, exploras, examenas, komparas e ponderas, 
filtras, sivagas e selektas. Yen tandem ta vorto, stranjera, 
de linguo maxim potenta, vasta, qua omna-loke impozas 
su, en komerco, sporto, muziko, politiko, cienco, 
cinematografo, quan on amas, abominas, admiras, 
desprizas, envidias, tamen tu trovis ol, wank, to wank, 
wanker, tu lektas e rilektas, kontrolas la senco e nuanci, tu 
certesas, tu esperas, expektas, deziras prenar ol, diablo, tu 
ne kulpas, on postulis ca temo, tu nur sequas, submisas tu 
ed obedias, ma esas necesa, importas, oportas adoptar ed 
adaptar ol, la Anglajo asimilesez quale wanko, wankar, 
wankero, pro quo ne, yen apta vorto tabuala ed obcena, 
kun Idala formo, Idala sono e sonoreso, aspekto e saporo, 


tua kapo nun invadesas da idei e projeti, tu mentale skisas 

rakonti, mem serchas rimi por satira poemo, banko, danko, 
flanko, manko, tanko, wanko, pro quo ne, tal espritaji es 
populara, on astonesos ed amuzesos, forsan mem ridos. 

Tamen, tamen, malgre omno, lo facila ne atraktas tu, 
e tua penso deflugas, fluktuas, driftas e digresas. Tu 
memoras Eunice. Quantum mutata ab illa! Quante el 
chanjis! Tu nultempe oblivios ta jorno, la unesma en la 
sekundara skolo, la liceo. Tu esis exploranta matrikul- 
tabeli en la halo di ta granda lernerio. Tua horario esos 
tala: ka bona o mala, to montresos erste pose. Lore tu 
perceptis el. Tu fixe regardis el, astonate. Eunice. Tu 
memoras. Ma quala nun! La jupo, jeneroze kurta, revelis 
multo, celis poko. E tu glutinis la okuli ibe, an la kurvi dil 
maleoli e genui, la sinui, la perfekta profilo dil gambi, la 
blankeso di karno virga e novica. Tua pupili acensis e 
haltis an la kambrita kamizo. Tu sentis salivo sur la lango. 
Ja distis en la tempo la skolo primara. Tu memoras. Lore 
el esis nur puero. Mankis reliefi e konturi. Ne nun. 

Tu duras gapar, kontinue, dum ke el konsultas ibe 
matrikuli. El turnetas la kapo, vid-atingas tu hazarde, 


ridetas. Ante tu ridetas. Tu apene konocas el. Tamen nun 

tu shamas e hezitas durar spionar. Pose, sur la trotuaro 
adheme, tun obsedas e sorcas elua gambi e popliti. Anke 
nokte, sub la lito-tuki e la dina kovrilo. En septembro la 
vetero divenas koldeta e humida. E tu tremetas. Tu 
buleskas sub la shirmo di kovrilo nesuficanta. Tu 
kunfricionas la suri e la palmi, dum ke la cerebro 
fantazias, karakolas e petulas. Tua kapo nun habitesas da 
Eunice. El ridetas. Tu imaginas prologi e prefaci di 
galantaji. Tua korpo friskas sub la kovrilo, la manui glitas, 
la pijamon krumplas surogata palpi, ed el asistas, la jupon 
trusas venti e zefiri, interna demoni, elua blanka e glata 
karno brilas, cintilifas, tua fingri ja tresayas ed insinuas su, 
juntesas e flexesas tunelo-forme, e karezas, e vibrigas, 
sukusas la kozo sempre plu rapide ed avide. Tu wankas. 
Yes, tu melkas tu onanie e masturbe, tu juas autodidakte, 
tu ludas tua sekreta solitero en kaldrono di volupto 
egoista. Eunice dansas ibe, la mami baloteas en la limiti di 
imagino populizata da fantomi. Tu wankas. Tu palpas, 
kisas, lekas el, dum ke tu klemas la kuseno. Tu 
proximeskas al kulmino di orgasmo solitara, sacias 


ebulianta deziro e jemetas, anhelas, juas la delicio di tua 

unesma ejakulo kompleta, augurante la triumfo dil unesma 


koito reala. Lore tu divenos vera viro. 

La vuayero 


Hodie me skribos pri partikulara balno-chambro en 
familial apartamento. Ol konsistas ek du kontigua faki. La 
unesma, mikra, atingebla del koridoro, kontenas nur un 
eviero e du superpozita armori, plena de tualetili omna- 
speca, gazi, bandaji, sparadrapi, piluli, desinfektivi, granda 
provizuro de latrin-papero e mem ciraji, abundo e vario 
quale en la mento di skriptero. En la duesma, plu ampla, 
stacas plusa eviero ed anke bideto, balno-kuvo e latrin- 
vazo. La du faki separesas da parieto alta de plu kam du 
metri, di qua la supra chanto distas del plafono per tota 
manuo. Meze dil parieto trovesas bi-ala pordo qua 
komunikas inter la du faki. La parieto, dina, konsistas ek 
du duimi horizontale kontigua. La infra duimo esas ligna, 
kontre ke la supra konsistas ek du rangi de quadrata 
diafana kareli vitra, separita per ligna traverseti. Singla 
karelo amba-latere esas tegita per blua adheriva pelikulo 
plasta qua impedas travidar inter la du faki. Pro to du homi 


povas samtempe e separite uzar nia extraordinara balno- 

chambro. Dum ke [una uzas la eviero en la unesma fako, 
l’altra povas uzar la eviero, la bideto, la balno-kuvo o la 
latrin-vazo en la duesma. La vakua spaco super la parieto- 
chanto tralasas odori e bruisi, ma la plastizita kareli 
principe impedas irga spiono. Sidanto sur la latrin-vazo 
savas ke lua flatui es audebla, e lua emani flarebla, transe, 
ma lu supozas ke lua posturo es sekura kontre vuayeri. 
Anke nudo gutifanta pos varmeta dusho. Tamen... 

Nia libertino ne entravesas da plasta pelikulo facile 
atentebla per komplica ago da polexo e montro-fingro 
habile desglutiniva. Nia libertino adolecas. Omna-speca 
mulierala korpi facinas lu. Il ya experiencas evo di 
deskovri e reveli. La kustumal pornografial nutrivo (revui 
e filmi) semblas esar nesuficanta. Il bezonas ne nur repleta 
formi di lontana posturistini, ma anke reala karno — se ne 
tushebla e palpebla, adminime proxima, apuda, preske 
flarebla. Pro to il sempre plu ofte atraktesas da nia balno- 
chambro. Uldie il agas ulo en la unesma fako apud 
l'armori e remarkas ke la blua plasta pelikulo di un del 
karel montras arachita anguleto. La kuzino esas dushanta 


su en la transa fako. Ardoroza kuriozeso duktas il al 

senplasta anguleto. Il enregardas ma vidas nur ne-klara 
konturi di latrinala kuvi. Transe murmuras aquo e milde 
jemetas korpo varmete dushata. La ravisiva korpo di lua 
kuzino ja longe habitas lua kapo. El same adolecas ma ja 
montras atraktivi an la pektoro, hanchi, kruri, sedo. 
Burjona ma bela. Il ofte revas pri el kande il manuagas sua 
picho en la solitara lito. La dusho duras fluar quale 
kaskado. Lua Adam-pomo komencas agitesar pro deziro. 
Il skrapas la plasta pelikulo per unglo e probas pluvastigar 
la nuda anguleto. Ol rezistas. Damninda gluo. Lua 
montro-fingro duras skrapar e tandem sucesas kelke levar 
la tegilo. Transe cesas la dusho-fluo. Il audas grinceto. La 
kuzino jus probis tirar adlatere la plasta kurteno dil balno- 
kuvo. La ringeti sur la stango semble intrikesis e haltis. El 
facas duesma tiro. Itera grinceto. Ilua okuli enjetas 
ardoroza regardi tra l’anguleto. El expozas pedo, tota 
gambo, duesma gambo, ekiras la kuvo, prenas toalo ed 
envolvas la humida korpo. Cintilifanta aqua fili glitas 
adsur elua pedi. Nia libertino nun spionas tote klare. 
L’anguleto suficas por apta regardado, ma, ankore mikra, ol 


ne esas percepebla de transe. La kuzino plur-foye kelke 

desvolvas la toalo por fricionar la korpo. Tandem il 
konoceskas elua titi e mamili. La kurta pili di elua groto 
duras gutifar. El pozas ibe la toalo e sikigante shovas ol 
un-, du-, plur-foye. Nia libertino apene rezistas. Ilua manui 
divenas tensata pugni, ed il sentas komencal varmeso e 
hardeso en maskulala regiono equivalanta la delto quan el 
fricionas per la toalo. Ilua respiro, ja tro rapida e ne plus 
silencoza, minacas denuncar il. Kande el metas kalsoneto e 
mamiero, il sorgoze riglutinas la plasta pelikulo an Pangulo 
e livas la balno-chambro. Il jus havis sua unesma 
experienco kom vuayero. Nokte lua adolecanta deziro mem 
plu forte obsedesos dal kuzino. Il rividos elua paro de 
perfekta mameti, la kunio, la tota korpo — ed il juos solitare. 
Il wankos kun nova entuziasmo sub la lito-tuko — silencoze, 
tarde, quik pos ke il audeskos la fratulo ronkar del apuda 
lito. 

Nia libertino pokope divenas experiencoza vuayero. 
Il ne plus fugas pro bruisoza respiro od ecesiva nervozeso. 
Il sekrete regardas la kuzino preske omna-jorne. Il ja 
sentas lo kom devo, mem musto. Nun il ne nur deziras 


avide elua korpo: il mem proprietas ol. Il sentas su kom 

olua mastro. Ad il, sinioro, ca damzelo debas diala dusho- 
tributo. Sekrete regardar la kuzino kreskas de bezono a 
yuro. Same, la noktala wanki eventas plu delikate, plu 
artale. El duras esar l'unika elemento dil menuo, ma nun il 
plu longe retenas erekteso ed ejakulo, il aventuras kun el 
sub la lito-tuko en sua imagino, il instruktas el e lernas de 
el, facas ad el galantaji per anmo e korpo, flatas el, ed el 
regalas il, koketa quale geisho, la duo divenas paro 
solidara e ne-separebla, il sekrete nominas el privata 
konkubino, amorinda juigero ed alta-ranga futuero. 

Tamen aparas problemo. La kuzino komencas 
suspektar e divenas cirkonspekta. El forsan astonesas pro 
ke dum elua dushi sempre ulu uzas la fako trans la parieto 
— por brosar la denti, razar, pektar, cirajizar, pansar, ne 
importas, ma sempre ulu trovesas ibe! El chanjas sua 
dusho-horario. Nulo helpas. Sempre ulu stacas transe. El 
sentas ogli e vane serchas lia fonto. El ne trovas la nuda 
anguleto, ma el altre gardas sua pudoro. El probas nova 
dusho-tekniko. El eniras la balno-kuvo en sua vesti, 
kuntiras la plasta kurteno e nudigas su interne. Lore el 


levas manuo super la stango ed ekjetas la vesti adsur la 

pavimento. Pos la dusho el entiras la toalo — qua restis sur 
la stango — e sikigas su en la kuvo. E fine el extensas 
brakio ed entiras mamiero, kamizo e kalsoneto, qui restis 
apude sur la lido dil latrin-vazo. Kande el ekiras la balno- 
kuvo, nia libertino ne havas tempo por vidar plu kam 
humida-hara belino rapide metanta pantalono. L’antea 
sensuala spektaklo reduktesas a to. El iteras lo omna-die. 
Il komencas karear la olima nutrivo. Vuayero sen emo 
periodala desesperas quale narkotero sen “kavalo”. La 
bezono komencas rodar e konsumar nia libertino. Il 
serchas solvo. Se ne la kuzino, irga altra domanino! 

Ultre fratulo e patro, heme habitas fratino, kuzino e 
matro, e tempope venas kom vizitanti onklino ed amikini 
dil fratino. Principe nia libertino disponas richa asortajo. 
Tamen il ne intencas sekrete regardar fratino e matro. Il 
sentas li tro ne-tushebla e hieratika. Altre pri la kuzino. 
Quankam parenta, il sentas el plu proxima e plene 
spionebla. Segun sua mondo-percepto il darfus anke kisar, 
tushar, palpar el, o mem agar lo, se el lasus. En la 
komenco il do hezitas e dubitas. Il preferas vartar viziti. 


Venas onklino del nordo e sejornos dum un nokto. El esas 

juniora fratino di lua matro. Ja pasable oldeta ma ankore 
atraktiva. Matine el iras aden la balno-chambro, e nia 
libertino spionas el tra la sekreta anguleto. Altro kam 
Padolecanta fresheso dil kuzino. Matura karno di damo. 
Kelka rugi e mola falduri. Pendanta paro de grosa titi. Il 
sentas eciteso ma altra-speca. Nokte, dum la wanko, lua 
kapon populizas ne l’onklino ma itere la kuzino. Tamen 
anke l'oldeta damo kelke plezas ad il. De nun il segun 
posibleso spionos irga homino. Mem fratino e matro. 
Kelke shame en la komenco, tote komforte pos kelka foyi. 
Il divenas vuayero tote dependanta, quale narkotero. 
Matine il frue levas su por spionar la dushi da fratino e 
matro. Asidue ed akurate. Venas altra onklino del nordo. 
Plu yuna kam l'antea. Grosa korpo e baloteanta mamegi. 
Quala impresanta quanto de karno an la kruri, sedo, 
pektoro! Quala kontrasto kun le tilnuna! Nultempe il 
imaginabis ke karnoza mulieri povas atraktar ed ecitar. 
Dum aniversariala partio il konoceskas sam-skola 
amikino dil fratino. El esas groseta e mamuda malgre la 
poka evo. Il ne eskartas la okuli de elua titi. Il atraktesas 


anke dal natural odoro di elua karno. Sen artifical parfumi. 

Nokte el preske ekpulsas la kuzino de ilua wanko. 
Ambi trafluktuas ilua deziro-mondo dum granda parto di 
la ago, ma la kuzino vinkas l'altru dum la lasta sukusi. 
Minacata bastiono. La groseta amikino obsedas il dum 
intersequanta dii. Dume il saveskas ke el esas filio di tre 
konocata dextrana deputato. Ja plur-foye nia libertino 
televizione spektis il. Ultre dextrano il esas bigota 
katoliko. Ofte on interviuvas il pri abortigo, sexual eduko 
e simila temi. Lua familio konsistas ek plusa tri pueruli e 
spozino. Li sese asistas meso omna-sundie. Sempre ye la 
sama kloki, en la sama kirko, sur la sama benko. La kirko 
situesas en pekunioza quartero. Pos la meso, ensemblo de 
pekunioza familii elegante vestizita eloquente konversas 
sur avan-kirka esplanado. Nia libertino ofte iras adibe e 
spionas de fore. Il regardas la groseta puerino e sequas 
elua pazi de una latero ad altra. El multe atraktas il. Elua 
longa gagatea hari bordizas repleta vizajo tre simpatiinda. 
Il ardoroze volas spionar el en la balno-chambro. Pos un 
monato venos apta okaziono... 

La fratino e la groseta amikino esas membri di 


katolika grupo qua ofte aranjas promeni ed exkursi. Ca- 

foye on projetas pilgrimar per autobuso a Fátima. 
L’autobuso departos tre fru-matine. La katolika deputato 
pregas la patro di nia libertino gastigar la filino dum la 
nokto ante la departo, nam il ipsa mustos voyajar e do ne 
povos duktar el al departeyo. La yunino venas e dineas 
che nia libertino. Dum la repasto il diskrete ma ofte 
regardas el. El parolas multe e larje ridetas. El esas 
entuziasmoza pro la morga exkurso. Il pregustas la 
probableso di morga dusho. 

Nexta-matine tre frue levas su la matro, la fratino, la 
yunino... e nia libertino. Ilca eniras la koqueyo e pretextas 
nedormiveso. Il vartas ed observas omna movi dil yunino. 
Kande elca eniras la balno-chambro en sua pantofli, il 
enpazas la unesma fako e simulas lavar la vizajo. El klefo- 
klozas la pordo dil interna parieto vitrizita ed apertas la 
varm-aqua robineto. Transe il audas reguloza aquo-fluo. Il 
squateskas an la sekreta anguleto, enregardas e vidas el 
desmetar la pijamo. El faligas la pantalona parto. Du 
karnoza ma bele tornita gambi aparas e katenizas ilua 
respiro. La kunion ankore kovras la kamiza parto dil 


pijamo. Elua groseta fingri komencas atakar la butoni. 

L’aquo duras murmurar e boliante ja expektas mixo del 
blue markizita robineto. El distiras la reversi dil pijamo- 
kamizo ed expozas paro de piratre bufanta mami 
adolecante ferma e fresha. Il gapas, preske anhelante. Il 
atraktesas ne nur dal grandeso e simetra perfekteso dil titi 
ma anke dal vaste bruna areoli e dal mamili, harda pro la 
matinal koldeteso. Il extazas, preske ne audas grinco del 
pordo-anso. Ilua matro apertas la pordo dil unesma fako 
ed eniras. Il ne havas tempo por staceskar ed, ankore 
squatante, rapide eskartas la kapo del spion-angulo e jetas 
manuo al anso dil infra armoro. La matro questionas il pri 
quo il agas squatante ca-kloke en la balno-chambro. 
Durante squatar, 1l apertas la pordeto dil infra armoro, 
simulas sercho e balbutas: 

“Me... me bezonas aspirino... Quala kap-doloro... Me 
dicabis ke me ne sat dormis...” 

“La medikamenti trovesas en la supra armoro, quale 
tu bone savas...” 

Nokte, en la kapo di nia libertino baraktas tumultoza 
pensi. La groseta yunino sorcas lu. Il regretas faliir la pos- 


dusha spektaklo. Elua mami, tante bela sika, quante plu 


44 


bel esus humida! Malgre l’interrupto il nun posedas elua 
korpo en sua sukubala dezir-mondo. Il revuas omna 
karnoza atraktivi dil yunino e komencas wankar. Kelke 
altre, ca-foye. Il wankas haste, ardore, apene juante singla 
sukuso. La kuzino ne vizitas ilua cerebro. Nur la groseta 
yunino guidas e movas. Nur el regnas e komandas. El 
suplantis la kuzino. El vinkis. 

Nexta-matine nia libertino trovas angulo 
skrupuloze tegita per adjuntita plasta peco. Dum la tota 
jorno il langoras, pala. Il kovas idei e projeti. Il serchos 
altra anguli e, se necesa, 1l skrapos ed arachos plasta peci. 


Il ya esas vuayero nek amatora nek hobiala. 

La putanero 


La Forestala Monsanto-Parko, anke konocata abrevie 
kom Monsanto, esas la vera pulmono di Lisboa. Vasta de 
1000 hektari, ol inkluzas parto del teritorio di sep distrikti 
en la chef-urbo Portugalana. Lua nomo, signifikanta 
literope “Santa Monto”, esas ironioza, nam dum multa 
yari Monsanto esis paradizo por omna putaneri habitanta 
Lisboa e la cirkumaji. Til 2003, kande la komonestro dil 
chef-urbo, Pedro Santana Lopes, per drakonala aranji, 
sucesis minimigar la prostitucado en la famoza parko, ube, 
precipue dum seman-fini, promenanta familii frequentis la 
sama spaco kam putani e klienti. Lore genitori devis 
explikar a sua filii, ofte rekursante ad eufemismi, pro quo 
tanta mulieri apene vestizita vartis borde dil diversa chosei 
trairanta la parko, pro quo tempope automobilo haltis apud 
un de eli, pro quo el direktis su al avana fenestro sinistra 
ed inklinis su por konversar kun la duktanto, pro quo ofte, 


ma ne sempre, la konversinta muliero pose direktis su al 

opozita pordo, apertis ol ed desaparis aden la vehilo, qua 
quik departis e rapide livis la loko. 

Francisko, kompetenta injenioro informatikala, 
laboris en internaciona firmo kun sideyo en Algés, mikra 
populizuro en la municipo Oeiras, proxim Lisboa, lua 
habit-urbo. Omna-die, retrovehante automobile de Algĉs a 
Lisboa pos sua labor-tempo, il trairis Monsanto. Dum la 
voyajo tra la parko il parkuris sempre la sama sekundara 
choseo, poke trafikoza, en olua sudala parto. 

Uldie, por fugar la rutino, il livis ta choseo e deviacis 
aden voyo nekonocata da il ed abutanta ad ulsorta placeto 
nepavizita, quan bordizis bela arbori. Centre dil placeto 
stacis restorerio. Ta voyo esis impaso, do por retrovenar, 
Francisko mustis facar mi-turno. Il agis lo en la placeto, 
qua esis preske vakua, nur un o du automobili garita, e 
komencis retrovehar. Borde dil voyeto, sur arboro-stumpo, 
sidis muliero di evo apene konjektebla, en reda pantalono, 
quan il apene remarkabis dum vehar vers la placeto, 
Tamen, ca-foye, vehante plu lente, il bone atencis la 
sidanto, komencis desacelerar e mem haltis apud el. La 


muliero tamen ne staceskis. Do il presis butono por abasar 

la vitra karelo dil opozita fenestro, volante montrar 
intereseso. Lore el levis su, lente pazis al apertita fenestro, 
liberigis la du supra reda butoni di sua blanka kamizo, 
inklinis la torso adavane e questionis per mielatra voco: 

“Saluto, belulo! Quon tu serchas?” 

Francisko nultempe frequentabis prostitucati sur 
stradi od en altra publika loki. Nur en privata apartamenti 
lokacata da ta profesionani, responde ad anunci publikigita 
en jurnali, ordinare en Correio da Manhá. Quankam il esis 
putanero ja de longe, tamen, til lore, il ne sentabis su 
atraktata da fornikistini stradala e, precipue, choseala. Ulo 
repugnis il pri tala mulieri e, pluse, il timis esar vidata da 
konocata promenanto o pretervehanto. Quale pose il 
justifikus tala ago? Il, la prestijoza injenioro... Malgre to, 
ca muliero kun kurta hararo blonda (probable tintita) 
interesis il. El ne esis propre bela, ma ulo en el quik 
atraktis il. Ulo en elua voco, mieno, karnaciono. Ulo en la 
tono per qua el modulacis ta questiono. Francisko hezitis, 
ma, regardinte avide la ombroza sulko qua separis la 
voluminoza mami, il questionis per amortisata voco: 


“Quon tu... ofras?” 

“Ho, belulo, tu povas bugar me po 1500 skudi...” 

La vorto bugar komencis tintar en ilua kapo. Il ja 
futuabis la kulo di putani antee, ma nula ramero ofrabis 
bugo kom unesma e sola disho e, pluse, po preco tante 
basa. Il ekiris l’automobilo e sequis la muliero aden la 
bosko. Li acensis mikra taluso e parkuris kelka metri til 
lakuno, ube stacis grosa arboro cirkondata da plur-sorta 
jacanta rezidui, i.a. vakua plasta boteli, krumplita papera 
boko-tuki e multa uzita kondomi. Elua ‘kontoro’, pensis 
Frascisko. El adosis su an l'arboro e, sen dicar irga vorto, 
desbuklagis ilua zono, apertis la zipo di ilua pantalon- 
fenduro, insinuis la manuo e komencis karezar la vergo, 
ma trovante ol ja tre harda, el quik interruptis la tasko, 
kondomizis la membro, turnis su, abasis sua reda 
pantalono e la nigra kalsoneto, inklinis la torso adavane ed 
apogis amba manui an l’arboro, expozante sua enorma 
mola sedo. Francisko abasis sua chika pantalono ed apogis 
la torso al dorso dil muliero, qua klamis: “Insertez ol! 
Stekez ta pichego en mea kulo! Ne timez! La truo ja esas 
bone lubrifikita. Avancez! Bugez me! Bugez me! Quik! 


Me volas! Me bezonas!” 

Ma Francisko ulmotive ne trovis la justa voyo, ed 
ilua kaudo sucesis nur frotar elua perineo e la bordi dil 
vulvo. “Ne ibe!”, el klamis, “Ne aden la kunio!”. La 
muliero deprenis manuo del arboro, sizis ilua paliso e 
guidis ol aden l’anuso. “Yen! Nun stekez profunde!”, el 
klamis, “Bugez me! Forte! Violacez me! Violacez!” 

Francisko, fola pro deziro, komencis pistonagar 
sempre plu forte e rapide, anhelante, dum ke el jemetis pro 
plezuro ed incitis 1l, “Ha! Ha! Yes! Tale! La tota stango! 
Durez! Durez!”. La injenioro ne povis suportar longe. Ilua 
luxurio, la eciteso pro la novajo, la komodeso dil muliero, 
elua konstanta incitado ed intermitanta jemeti, omno 
aceleris ilua descharjo, akompanata da lauta e longa krio. 
“Ka tu ja venis?”, el questionis, kelke astonate, forsan 
deceptate. Francisko tacis, ma ilua forta anheli suficis kom 
respondo. Ago finita, deziro kontentigita. La muliero levis 
sua kalsoneto e la pantalono, recevis du banko-bilieti e 
dankis. “Ka tu ordinare esas hike?”, l'alejita viro 
questionis. “Omna-die en la sama loko...”, el respondis. 

Francisko divenis kliento kustumala, mem fidela. 


Singla-semane, adminime un-foye, il deviacis vers la 

dejureyo dil muliero, di qua il nultempe saveskis la nomo, 
ed exekutis l’anusalo. Plezis ad il ta impreso pri sovajeso, 
la sordida “kontoro”, elua laciveso, la komoda sexuago, 
sen preliminari, la facila e rapida atingo di klimaxo e la 
certeso ke el esas sempre prezenta, sam-loke, posdimeze, 
disponebla, acesebla, quik uzebla. La rituo iteresis dum 
plura semani, til ke, uldie, el esis absenta. Il rivenis nexta- 
die. Nulu. Lo sama eventis en omna sequanta dii. Sempre 
absenta. El desaparabis. Sen averto. Il volis adirar la 
restorerio dil proxima placeto e questionar kad on konocas 
el, kad ulu savas quon el divenis, ma il, la injenioro, ne 
audacis. Misterio nultempe solvota. 

Francisko komencis parkurar la parko singla-die, 
kande il retrovenis de sua informatikala kontoro, por 
serchar la bugo-prizanto, ma el ne trovesis altra-loke. Dum 
la iterata travehado il remarkis ke Monsanto esas 
populizata da mult altra mulieri ofranta sua korpo. Il 
preterpasis mem kelka travestieri, qui, kontraste kun la 
homini, sukusis la korpo, klame invitis ed ostenteme 
gestis o mem expozis la kulo kande pretervehanto turnis la 


kapo por regardar li. 

La injenioro ne povis karear tala sovaja plezuro. Il 


komencis frequentar altra mulieri choseala, serchante ulu 
qua povus suplear o mem suplantar la blondino tante ofte 
bugita. Tamen il ne trovis apta remplasanto. Il pasis de 
ramero a ramero sen frequentar duesma-foye la sama 


muliero. Nula itero. Il rapide obliviis la vizaji e mem la 

koiti. Nur la mieno di ula negrino kelke fixeskis en lua 
memoro. El esis afabla e havis charmoza rideto. El genu- 
pozis sur dika tablo-tuko sternita proxim arboro, ed il 
futuis el hundo-posture, sam-tempe palpante elua nudigita 
mamegi. El ridetis anke pos la ago, vishante la vulvo per 
papera boko-tuko. Dum ke il trairis ta tereno por 
retrovenar al automobilo, il vidis viro futuanta altra 
negrino, anke hundatre, an proxima arboro. Evidenteskis 
ke ta negrini laboras due, quale societo. Arivinte an sua 
automobilo, il vidis plusa vehili haltinta. La duktanti certe 
vartis sua foyo. La du negrini, segun semblo, esis populara 
e tre frequentata. To ne plezis a nia injenioro, qua esis 
homo diskreta. Il do decidis ne plus rivenar a ta dejureyo. 
En posa semani il rikomencis sua migrado de muliero a 
muliero. Til ke, uldie, il konoceskis Matilde... 
Unesma-foye il saveskis la nomo di choseala putano. 
Il remarkis el dum preterveho. El transsalte livabis la korto 
di dometo, ube el furtabis pomo de interna arboro. El pazis 
gracioze ed ajile. Mulata, tre magra, krispa hararo kurta. 
parte kovrita da kasqueto. Il haltigis l automobilo e fixe 


regardis el. La mulatino venis al fenestro mordante la 

pomo. Pos marchando ed interkonsento pri preco, el eniris 
la vehilo. “Ni povas agar lo en la auto”, el dicis, “me 
konocas loko tre quieta, ube nulu preterpasas”. El indikis 
la direciono sequenda. Pos kelka minuti, l’automobilo 
acensis pasable eskarpa taluso e haltis. De supre li povis 
vid-atingar la tota cirkumajo e kontrolar l’eventuala veno 
da altra vizitanti. Sen dicar irgo, el apertis la pantalon-zipo 
dil injenioro e komencis felaciar il. Francisko volis 
interruptar la tasko e vizitar elua vulvo, ma el sugis tante 
habile e juigive ke il lasis el durar. Kriante, il spricis aden 
elua boko. La maxim bona felacio quan il experiencabis. 
Tra la apertita dextra pordo, Matilde rapide extensis la 
kapo adextere e bruisoze sputis la tota lefo adsur la sulo. 
“Tanta lakto!”, el klamis, “ka tu longe fastis?”. “Ne tante 
longe”, il respondis, “ma tu sugas bonege, karino”. La 
mulatino, forsan ne kustumante laudi e dolca vorti, ridetis. 
Il karezis elua sinistra vango. Pose ilua manuo komencis 
decensar, parkuris la mikra mami e haltis an la bifurko. Il 
insinuis un, pose du fingri sub elua kalsoneto, komencis 
shovar li aden la vulvo, per movo alternanta; balde, 


sentante la kreskanta humideso, il insinuis triesma e mem 

quaresma fingro. Tante ampla e bona kunio, malgre tua 
magreso, il dicis nur mentale, dum ke el anhelis sempre 
plu laute. Elua kruri ed anchi fremisis, foleskis, dum ke el 
pinchis la pelo dil dextra brakio di Francisko segun la 
ritmo dil ocilado da ilua manuo. Elua anheli divenis krio 
longa e lauta qua plezis al injenioro preske tam multe kam 
la jusa felacio. “Ka tu multe juis?”, il questionis. “Kun 
kliento me nultempe venabis...”, el respondis kelke 
astonate. “Kun me tu sempre venos”, il promisis, lente ed 
iteroze karezante elua krispa hararo, nun sen-kasqueta. 

Tale kreesis la nova rituo di Francisko. Acensar la 
taluso per l’automobilo, experiencar marveloza felacio, 
quik pose orgasmigar la mulatino perfingre, duopla juo, 
duopla extazo. Ol iteresis dum plura semani, til ke la 
injenioro, dume separita de sua spozino e habitanta, sole, 
lokacata apartamento en Lisboa, invitis el a sua hemo. 
Matilde kelke astonesis, timide ridetis e nur dicis, “To 
esas plu chera”, ma il quik konsentis pri la nova preco. 

En l’apartamento, Francisko propozis kuna dusho, 
ulo de longe revata da il e nultempe experiencita kun la 


spozino. Matilde aceptis la invito e quik nudeskis. En la 

balno-kuvo, l'aquo fluanta del dushilo komencis parkurar 
lia korpi. Il kareze saponizis elua torso, brakii, gambi, 
pose rinsis el pokope, kisante e lekante elua kolo, la 
shultri, la mameti. El komencis jemetar pro plezuro, 
“Tante bone, tante bone, on ne kustumas traktar me tale, 
ho, tu esas tante tenera e kisema...”. Francisko embracis 
el, ed unesma-foye lia labii interrenkontris, quon el 
sempre refuzabis dum l’anteriora rendevui en Monsanto. 
Li interkisis longe, unesme milde, pose pasionoze, mem 
France, kun vigoroza intershoko di langi. Il ekiris la 
balno-kuvo kom unesma, genu-pozis an olua bordo, 
gutifante adsur la piloza blua tapiso, turnis a su elua dorso, 
inklinis ol adavane e komencis lekar elua anuso, profunde, 
ociligante la lango sempre plu rapide, quo preske foligis 
el. Li amba esis tante ecitata pro l'anilingo ke Francisko, 
duktante el a sua dormo-chambro, expektis ke el aceptos 
sexuagar sen kondomo, ma el quik dicis ke el preferas 
agar lo sekure. Ja sur la duopla lito, il longe kunilingis el. 
“Tua kunio saporas tante bone, tu esas mea deino! 


p? 


Marveloza!”, il komentis, igante el ridetar kandide. Dume 


elua klitorido divenabis harda e bufanta, el esis pronta por 

la unesma koito kun la injenioro, pos tanta felacii e fingro- 
orgasmi en-automobila en la forestala parko. Li agis lo 
misionere, interembracante ed interkisante dum la tota 
duro, til klimaxo sam-tempa. Fine, fatigita, li restis sur la 
lito dum kelka tempo e konversis pri sua rendevuo, pri la 
sexuago. El esis felica e konfesis ke el revas uldie parturar 
filo de blanko. Esis evidenta ke li ja komencis afecionar 
Puna l’altra. Francisko, entuziasmoza, invitis el sejornar 
ibe, ma el respondis ke el mustas retroirar al parko. 
Questionate pri la motivo, Matilde respondis per stranja 
pretexti ed urjis 1l retrovehigar el quik a Monsanto, quon il 
agis nevolunte. II livis el ibe, pos longa interkiso. 

Pos kelka dii, Francisko rivehis al parko-choseo ube 
il kustumale renkontris Matilde, ma el esis absenta. Il 
ekiris l’automobilo e pazis til la loko ube situesis la dom- 
korto quan el transsaltabis por furtar pomo en la unesma 
dio. Apud la domo stacis altra mulatino, plu alta e grosa 
kam Matilde. Il adparolis el, deskriptis sua amoratino e 
questionis kad el konocas elca. “Ka tu esas Francisko?”, el 


questionis. “Yes”, il respondis anxioze. 

“Ni esas amikini. El parolis multe pri tu, dicis ke tu 
igas el venar per uzar nur tua fingri, ke nul altra kliento 
sucesas agar lo tante habile e venigar el”. 

“Semblas a me ke me esas plu multe kam nura 
kliento...” 

“Yes, me savas lo. Matilde afecionas tu. Tamen el 
esos absenta dum longa tempo...” 

Manuela, l’amikino, explikis ke Matilde esas 
narkotero e subisis superdozo, e ke pro to on mustis 
enternar el por nedefinita periodo en rekupererio, ube el 
restas nekontaktebla. Francisko dezolesis. Balde la 
komonestro di Lisboa impozis sua aranji por minimigar la 
prostitucado en Monsanto. On trasis kontinua flava lineo 
alonge la bordo di preske omna interna chosei, quo igis 
interdiktata irga haltigo di vehili, e la parko komencis esar 
multe plu ofte surveyata da polico-automobili, quo fugigis 
prostitucati e klienti. Anke Francisko cesis frequentar 
Monsanto, e lua kontakto kun Matilde perdesis por 


sempre. Nultempe naskis mulati de lua spermo... 

Glosario 


(La nombri inter kramponi referas al finala bibliografio) 


agar lo (euf.) koitar (precipue se lo esas emfazata). [1] 
“anilingar (tr) lekar l' anuso di (ulu) (radiko AFGHIR). [1] 
anusalo: anusala koito. 

“auto (pop.) automobilo. 

bifurko (euf.) regiono dil korpo ube la gambi separesas del 
torso ed ube situesas la sexual organi. [1] 

“bugar (slange) (tr) penetrar la anuso di (ulu) per sua peniso 
od ula objekto (radiko A). [1] 

“deflorar: sexuale desvirgigar (radiko AFGIR; la formo 
*desflorar en [1], nur H, esas min bona). 

*ejakular (ntr) (pri homi ed altra mamiferi) ekjetar tra la 
uretro, reakte a sexual stimulo, spermo o vaginala fluido 
(radiko AFGHIR). [1] 

“felaciar (tr) lekar e sugar la peniso di (ulu) (radiko AFGHIR). [1] 

France vd. kisar France 

“futuar (slange) (tr) koitar kun (ulu) (radiko precipue L). [1], 
[3], [5], [9], [10], [12], [13] 

“geisho (en Japonia) profesional elegantino qua donas plezuro a 
sua kunfestinanta klienti per kantar, dansar, plear muzikilo 
edc. (en Ido-vortolibri aparas geisha, formo ne-asimilita). [1] 

groto (euf.) vulvo. [1] 

hundatra: hundo-posturanta. [1] 

hundo-posturo: sexuala posturo en qua la muliero stacas “sur 
quar pedi” (t.e. genu-pozas apogante la manui sur la sulo) e 
la viro, de dope, penetras elua vagino (metaforo AFGH, 
anke Da, Fi, Hu, Nd, Su, Tr). 

kaudo (euf.) peniso. [1] 

kavalo (slange) heroeno (metaforo AFGHIR). 

kisar France: presar sua labii sur l’apertita boko di (altru) e 
fricionar lua lango per la sua. [1] 

“klimaxo: kulmino di orgasmo (radiko AFGHIR). [1] 

“kondomo: kauchuka protektilo por peniso, uzata dum sexuago, 
por preventar infekteso o gravidigo (radiko AFGHIR). [1], [6] 

korni (slange) simbolo di sexuala trahizeso, precipue di viro 
(metaforo AFGHIR). [2] kornizar: sexuale trahizar. [2] 

kozo (euf.) sexual organo. [1] 

kulieratra (pri sexuala posturo) tala ke du personi (o plura) 
jacas sur flanko, l'una dop l'altra, ventro kontre dorso e la 
gambi kelke flexita, quale ordinesas kulieri en kulieruyo. [1] 

“kunilingar (tr) lekar la klitorido o vulvo di (ulu) (radiko 
AFGHIR). [1] 

“kunio (slange) vulvo (retroderivajo de kunilingo; de L cunnus 
rezultus “kuno, qua konfliktus kun la prepoziciono kun.). 
[1], [3], [7], [12] 

lakto (euf.) spermo. [1], [9] 

*lefo (slange) spermo (radiko H). [12] 

*libido: sexual impulso o deziro (radiko AFGHIR). [1] 

lo vd. agar lo 

*lontana: fora (radiko FI, ofte uzata en literaturala Ido-texti). [6] 

mamiero: vesto-acesorajo, kun du konkava peci, qua utilesas 
por sustenar la mami e donar a li plezanta formo. [11] 

mamuda vd. *-ud- 

melkar (euf.) (tr) masturbar (viro). [1], [12] 

misionere: misionero-posturante. 

misionero-posturo: sexuala posturo en qua la muliero jacas 
sur sua dorso e la viro jacas sur el, facio kontre facio 
(metaforo AFGHIR). 

*motelo: choseala hotelo, apta por voyajanti od (en certena 
kazi) adaptita por okazionala rendevui sexuala (radiko 
AFGHIR). 

mulierero: seduktero di mulieri (vorto reguloze formacita de 
muliero, segun H mujeriego, I donnaiolo, R 6a6HHK, Pt 
mulherengo). 

*nexta: maxim proxime sequanta ye spaco, tempo od ordino 
(radiko AG, pasable ofta en Ido). [6] (kun multa referi) 

ol(u) (euf.) sexuala organo. [1], [9] 

orea pluvo: urinizo di ulu da altru, por sexuala kontentigo dil 
urinizanto, dil urinizato o di ambi (metaforo AFHIR). [1] 

paliso (euf.) peniso. [1] 

“picho: (slange) peniso (radiko H). [1], [12] 

“plasto: singla del diversa substanci fabrikata ek natural o 
sintezita “polimeri e kapabla aquirar la necesa formo sub 
preso en alta temperaturo e konservar ol pos koldesko (radiko 
Germanala e Slava; plastika havas altra senco en Ido). 

putanero (slange) homo qua ofte frequentas prostitucati (vorto 
reguloze derivita de putano, “prostitucato”, segun H 
putañero, 1 puttaniere, Pt puntanheiro, Kt putaner; 
quankam putano, radiko FI e Gr, esas oficala, ula Idisti — vd. 
[4], [9] — preferas “puto, radiko FH e Pt, Kt, de qua on 
povus reguloze derivar *putero, segun H putero, Kt puter). 

ramero (euf.) prostitucatino, precipue basa-ranga (vorto 
reguloze derivita de ramo, segun H ramera, Pt rameira; 
semblas ke dum mez-epoko on signizis taverni per ramo 
pendita an la pordo, quon atestas 1.a. Tomas Vicent Tosca 1 
Mascó, 1651-1723, Valenciana matematikisto, 
kartografiisto e teologiisto, qua skribis en sua famoza verko 
Compendium philosophicum, 1721: ramus ad januam 
appenfus vinum venale fignificat, “ramo pendita an pordo 
signifikas vendata vino”, Liber I, Caput III, p. 23; ja antea 
autori, exemple, Thomas Hobbes (1588-1679) e Johannes 
Clauberg (1622-1665), mencionabis en Latina verki tala 
signizo, quankam li referis a suspensa hedera, “suspendita 
hedero”; esas probable ke ita taverni frequentesis anke da 
prostitucatini, quin pro to on pose tale nomizis). É 


15 Ula autori asertas ke lore la prostitucatini ipse signizis per rami sua 
habiteyi, e li ofte citas la Latina frazo Ramus ad ianuam appensus 

spricar (euf.) (ntr) *ejakular. 

stango (euf.) peniso. 

“stewardo: oficisto qua sorgas voyajanti en treno o (plu ofte) 
en aviono, precipue per adportar a li drinkaji e nutrivi 
(radiko AGHIR). [6] 

superdozo: ecesiva e danjeroza dozo di narkotigivo (vorto 
reguloze derivita de dozo, segun AFGHR). 

“tito (slange) mamo (radiko AGR). [1] 

tria menajo (euf.) sexuago inter tri homi (metaforo segun F). [12] 

truo (euf.) anuso o vagino. [1], [9], [13] 

*-ud-: sufixo aplikata a substantivi qui referas a korpo-parto, 
por indikar ke olca esas granda (exemple, mamudino, 
“muliero granda-mama”) (sufixo FHIL). [7], [8], [12] 

vampir(in)o: muliero qua uzas sedukto, charmo e ruzi por 
atraktar viri ed explotar li. [1] 

venar (euf.) (ntr) orgasmar (metaforo AFGHD) [1] 

vergo (euf.) peniso. [1] 

*vuayero: homo, precipue viro, qua sexuale juas per sekrete 
regardar altra homi nuda, urinifanta, fekifanta o sexuaganta 
(radiko AFGIR). [1] 

“wankar (slange) (pri viro) (ntr) masturbar su (radiko A). 

“zipo: klozilo por vesti, saki, edc., konsistanta ek du paralela 
rangi de denteti metala o “plasta, intrikebla od desintrikebla 
per intershovo di mov-peco tirata per tenilo (radiko A). [6] 


corpus vendibile significat (“Ramo pendita an la pordo signifikas 
vendebla korpo”), quan li atribuas al arkiepiskopa sajulo Isidoro 
de Sevilla (c. 560-636), ma me traserchis per komputoro omna 20 
chapitri (quin olim on nomis “libri”) di Etymologiae (o, plu 
precize, Etymologiarum sive Originum Libri XX), lua precipua 
verko (a qua referas kelki de ta autori), e ne trovis ibe ta frazo. Pro 
to, me tre dubitas ke il esas la autoro di ta frazo e ke on povos 
dokumentizar ol e pruvar olua autentikeso. Regretinde, semblas ke 
singla autoro nur repetas lo lektita che antea autori, sen explorar la 
fonti e sen probar trovar la justa referi... 

Abreviuri 


Angla 

Anno Domini (t.e. pos Kristo) 
cirkume 

Dana 

ed ceteri 
eufemismo 
Franca 
Finlandana 
Germana 
Greka 
Hispana 
Hungar(ian)a 
Italiana 

inter altra, inter altri 
Katalun(ian)a 
Latina 

Linguo Internaciona 
Nederlandana 
numero 
netransitiva 
pagino / pagini 
populala 
pseudonimo 
Portugalana 
Rusa 

Sueda 

to esas 
transitiva 
Turka 

videz 

yarcento 

La infra imajo montras konocata ceno del Greka 
mitologio: Leda, Spartana rejino, spozo di Tindaro, 
seduktesas da Zeus, qua ta-skope transformis su a cigno. 
Ka Tindaro esis l’unesma ‘kornizito’ en la anali dil homala 
historio? Forsan. Precize kornizo ed altra temi sexuala 
(defloro, masturbado, vuayerismo e prostitucado) 
traktesas, per linguo vivaca e spicoza, en ica erotika 
rakontaro da Goncalo Neves, en qua ne mankas explicita 
deskripti pri sexuago e koito. En detaloza prefaco, 
Abelardo Moro, Mexikiana idisto ed interlinguisto 
habitanta Uruguay, revuas la tilnuna relato inter Ido ed 
erotikismo, del pruda tempo pionirala til la epokifanta 
aparo di Parolacho! e la sequanta pazi ed inicii. 

